TILST: Østjyllands Politi er onsdag eftermiddag flyttet ind på Langkærvej i Tilst med en mobil politistation, der holder parkeret ved butikstorvet alle dage i eftermiddags- og aftentimerne.

Samtidig udvider Østjyllands Politi visitationszonen, så den også omfatter Tilst. Visitationszonen dækker allerede er Brabrand, Bispehaven og dele af Åbyhøj. Den mobile politistation og visitationszonen i Tilst er endnu et led i politiets indsats mod den igangværende bandekonflikt i Aarhus.

Siden banden Loyal to Familia (LTF) kom til Aarhus, har københavnerbandens århusianske afdeling haft base i Bispehaven i Aarhus Vest, men den geografiske placering har ændret sig, efter Østjyllands Politi 25. juni indførte visitationszoner i Bispehaven, Brabrand og en del af Åbyhøj. Det har Århus Stiftstidende tidligere beskrevet.

På det seneste har en del af LFTs aktiviteter i stedet taget udgangspunkt i Tilst, hvor er par af medlemmerne bor, og det er netop i Tilst-området, politiet nu har skærpet indsatsen.

- Vi har de seneste uger set, at flere bandemedlemmer har flyttet deres aktiviteter fra Bispehaven til Tilst. Når banderne flytter sig, så flytter vi selvfølgelig med, og derfor har vi været en del til stede i Tilst den senere tid med ekstra patruljer. Vi kan konstatere, at bandemedlemmerne primært har opholdt sig i området ved butikstorvet på Langkærvej, og derfor samler vi nu vores indsats i det område, siger politiinspektør Lau Thygesen.